**Ministarstvu za demografiju, obitelj, mlade i socijalnu politiku**

***OSVIJESTIMO  VRŠNJAČKO NASILJE***

Poštovani,

povodom obilježavanja Dana ružičastih majica htjela bih Vam skrenuti pozornost na  vršnjačko nasilje današnje djece.

Današnja djeca odrastaju u vremenu kada se glasno i javno govori da se vršnjačko nasilje ne tolerira, bilo ono fizičko ili psihičko. Međutim, vršnjačko je nasilje i dalje svugdje prisutno.

Nekad se više govorilo o fizičkome nasilju nego o psihičkom, verbalnom nasilju jer su se nekad djeca međusobno više tukla nego danas. Mislim da je danas psihičko nasilje među djecom puno veći problem od fizičkoga. Neka djeca jednostavno ponekad nesvjesno vrše psihičko nasilje nad drugom djecom. To se događa zato što djeca ne znaju što je zafrkavanje, a što psihičko, verbalno nasilje tj. ne znaju granicu. Znam to iz osobnog iskustva jer, kad o tome razgovaramo u školi, mnogi vele: „Pa ja sam se samo malo zezao/zezala…“ Oni u tom svom *zezanju* uopće nisu svjesni da su svojim riječima povrijedili nekoga drugoga (čak i svojega prijatelja) i da to spada u verbalno, psihičko vršnjačko nasilje.

O vršnjačkom se nasilju dosta govori  u školama i u javnosti, ali se o tome govori dosta površno. Smatram da o tome treba otvorenije govoriti da djeca osvijeste što sve točno spada u verbalno i psihičko vršnjačko nasilje.

Drugi razlog tome je što će tada lakše biti moguće približiti se žrtvama vršnjačkoga nasilja. Žrtve će shvatiti da nisu same, da o tome moraju progovoriti, da se moraju nekome otvoriti i povjeriti. Shvatit će da jednostavno ne smiju o tome šutjeti, patiti i taj teret nositi samo u sebi.

Mnoga djeca šute o tome i zbog toga završavaju u depresiji ili odlaze k stručnjacima za mentalne bolesti. To sve se događa u školama nama pred očima, a škole bi trebale biti sigurno mjesto za svu djecu.

Također znam da se u Hrvatskoj održavaju mnoge radionice, projekti i televizijske emisije s temom vršnjačkoga nasilja, ali smatram da to nije dovoljno.

Stoga Vas pozivam da otvoreno, glasno i javno govorite o vršnjačkom nasilju (posebno u školama) te da poduzmete puno više od onoga što se poduzima sad jer kao društvena i socijalna bića moramo biti svjesni nasilja u bilo kojemu obliku.

Nijedno dijete ne zaslužuje djetinjstvo u kojem će biti žrtva vršnjačkog nasilja.

S poštovanjem

**Luka Kirić, učenica Osnovne škole Nedelišće**

Nedelišće, 22. veljače 2021. godine